劫桑嘆
作者：高斯得
朝代：宋

paragraphs: 美哉豳郊道，風日清且熙。
條桑紛冉冉，采蘩復祁祁。
盛時不可再，亂世誠堪悲。
守令既闇懦，兇黠何紛披。
千林非無主，奪攘無孑遺。
白刃鬭原野，長乂守路垂。
羸童擁樹泣，弱隸空籃歸。
更憐貧家女，束手看蠶饑。
爾蠶何不幸，生此叔季時。
千筐與萬箔，委棄如京坻。
昔聞花門亂，倒麥折桑枝。
幸無風塵警，氣象胡爾爲。
天門萬里遠，吾君那得知。
恨無古膚使，觀風采吾詩。